L'obra de teatre ‘Classe’ de Guillermo Calderón s'escenifica al Casal Jove
18 de desembre 2019

![](/media/hqnnck4e/54c_classe2.jpg)  

  

Últim curs de batxillerat en un institut on l'alumnat es manifesta i deixa les aules buides. Però una alumna preferix assistir a classe, ja que vol exposar un treball que ha preparat. Quan arriba el professor, este aprofita que té una sola alumna per a donar-li una classe especial abans que siga massa tard. Així comença l'obra de teatre _Classe_ de Guillermo Calderón que es representarà el diumenge, 22 de desembre, a les 19 hores al Casal Jove del Port de Sagunt, en valencià i l'entrada del qual és gratuïta.

  

Davall la direcció de Xavier Puchades, els actors valencians Maria Andrés i Àngel Fígols interpreten a alumna i professor, respectivament, en una obra on es contraposen dos visions ideològiques i vitals marcades generacionalment. D'una banda, el professor, nascut durant el franquisme, va participar en les lluites socials que van convertir la Transició en democràcia i frustració. Per una altra, l'alumna ha nascut ja en democràcia, quan el neoliberalisme muta i es fa cada vegada més agressiu amb cada crisi econòmica que dissenya. Filla d'un sistema educatiu que ha desactivat, pràcticament, l'acció social des de l'aplicació de la LOGSE i les seues actualitzacions posteriors (LOPEG, LOCE o LOE).

  

L'obra proposa una reflexió sobre l'ensenyament i té com a origen l'anomenada Revolució dels Pingüins de 2006, una mobilització estudiantil que correspon al primer alçament de massiva participació protagonitzada a Xile per estudiants de secundària, a favor del dret a l'educació, en resposta a la privatització del sistema d'educació xilé impost per la dictadura de Pinochet en els anys 70 del segle XX.

  

_Classe_ arriba a Sagunt de la mà de Teatrencompanyia – La Medusa, una companyia l'objectiu de la qual és promoure projectes escènics fets lentament amb la intenció d'aprofundir, sobretot, en la paraula i la interpretació on, pensen els seus impulsors, residix la força del teatre.

![](/media/x0hhvnz0/54c_la-classe-casal-jove.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-obra-de-teatre-classe-de-guillermo-calderon-s-escenifica-al-casal-jove/ "Facebook")
*   [](http://twitter.com/share?url=https://aytosagunto.es/va/actualitat/l-obra-de-teatre-classe-de-guillermo-calderon-s-escenifica-al-casal-jove/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-obra-de-teatre-classe-de-guillermo-calderon-s-escenifica-al-casal-jove/ "Linked In")
*   [](mailto:?body=https://aytosagunto.es/va/actualitat/l-obra-de-teatre-classe-de-guillermo-calderon-s-escenifica-al-casal-jove/)